Gholf: Buhai in die kolligAshleigh Buhai (Foto: Neil Hanna / AFP) Suid-Afrika se Ashleigh Buhai (née Simon) was ŉ hele paar jaar gelede die land se blinkste amateurspeler oor wie daar baie groot dinge voorspel is. Die 33-jarige Buhai, wat nie haar gelyke as amateur gehad het nie en op 18-jarige ouderdom ŉ beroepspeler geword het, was die jongste vrouespeler wat die Suid-Afrikaanse houe- en beurtspel-titels kon wen en is die enigste speler in 101 jaar wat die Suid-Afrikaanse Ope vir vroue drie keer kon wen. Vrydag in Muirfield, Skotland, het Buhai die horlosie teruggedraai toe sy tellings van 70 en 65 houe in die eerste twee rondes van die Britse Ope vir vroue aangeteken het. Sy en Madalene Soegstrom van Swede is saam tweede op 135 houe (-7) en net een hou agter die voorloper, In-Gee Chun van Korea (134, -8), met die wêreld se voorste spelers, soos Nellie Korda, Brooke Henderson, Minjee Lee en Lydia Ko, op hul hakke. Buhai-hulle word in die vierde plek gevolg deur In-Bee Park van Korea (136) met Hannah Green van Australië en Miyu Yamashito van Japan, wat albei op 137 houe staan. Suid-Afrika se Lee-Anne Pace en Paula Reto (albei 144, +2) is saam 49ste. * In die Cazoo Ope wat by die Celtic Manor-buiteklub in Newport, Wallis, beslis word, loop die Fransman Julien Guerrier (135, -7) met twee houe voor in dié toernooi wat deel is van die DP World Tour (Europese reeks). Hy word gevolg deur die Amerikaner Johannes Veerman en Callum Shinkwin van Engeland (albei 137), gevolg deur Thomas Detry van België, Jack Senior en Marcus Armitage, albei van Engeland, en Espen Kofstad van Noorweë wat almal op 138 houe geëindig het. Suid-Afrika se Haydn Porteous (140), Bryce Easton en Louis de Jager (albei 143) en Jacques Blaauw en Darren Fichardt (albei 146) het ook die afsnypunt gehaal. * In die Amerikaanse Wyndham-kampioenskap wat by die Sedgefield-buiteklub in Noord-Carolina beslis word, loop die Amerikaners Ryan Moore, Brandon Wu en Joo-Hyungh Kim van Korea (almal op 131, -9) saam voor ná die tweede ronde van dié toernooi wat deel is van die Amerikaanse PGA-reeks met prysgeld van R122 miljoen. Die Amerikaners John Huh, Russel Henley en Sung-Jae Im (Korea) is saam vierde op 133 (-7). Suid-Afrika se Christiaan Bezuidenhout (136) is 25ste, met Dawie van der Walt (141) en Garrick Higgo (144) ook nog in die wedloop. * In die plaaslike Sonskynreeks se Vodacom Origins of Golf-toernooi wat by die De Zalze-landgoed in Stellenbosch gespeel word, loop Suid-Afrika se George Coetzee (128, -16) met twee houe voor ná die tweede ronde. Coetzee het 67 houe (-5) in die tweede ronde aangeteken, ná sy 61 houe in die eerste ronde. Hy is op koers om sy titel met welslae te verdedig en sy 15de loopbaanoorwinning te behaal. Die jong Engelse speler Joe Long (130, -14) is twee houe agter Coetzee nadat hy 62 houe in die tweede ronde aangeteken het. Albert Venter, wat in Mei die Zimbabwiese Ope gewen het, is derde op 134, maar ses houe agter Coetzee. Coetzee, wat die tweede ronde met ŉ voorsprong van ses houe afgeslaan het, het twee houe aan baansyfer op die negende putjie afgestaan, maar hy het aan sy voorsprong geklou. As hy die toernooi wen, sal dit die derde keer wees dat hy as die kampioen gekroon word.